ریختہ فاؤنڈیشن

ریختہ فاؤنڈیشن اردو زبان و ادب اور تہذیب کے فروغ کے لیے بھارت میں قائم شدہ ایک غیر منافع بخش تنظیم ہے۔ ادارے نے سنہ 2013ء میں اپنی ویب گاہ rekhta.org کے نام سے شروع کی جو جلد ہی اردو شاعری کی سب سے بڑی ویب گاہ بن گئی۔ اس ویب گاہ میں شاعری کے علاوہ آڈیو ویڈیو مواد بھی بڑی تعداد میں موجود ہے۔ نیز ہزاروں نادر کتابیں آن لائن مطالعے کے لیے دستیاب ہیں اور ساتھ ہی ایک اردو لغت بھی تیار کی گئی ہے۔ سنہ 2015ء سے ادارے نے جشن ریختہ کے نام سے ایک سالانہ جشن اردو کا آغاز کیا۔

 بانی 
اس ادارے کے بانی سنجیو صراف ہیں جو پولی پلکس کارپوریشن لمیٹڈ کے صدر ہیں۔ ایک کامیاب صنعت کار ہونے کے ساتھ ساتھ وہ اردو زبان اور اس کی شیرینی کے عاشق ہیں۔ ان کے نزدیک اردو محض زبان ہی نہیں، ایک مکمل تہذیب کا نام ہے جس کا وجود ضروری اور جس کی خوبصورت سے لطف اندوز ہونا لازمی ہے۔https://www.youtube.com/watch?v=mKOlwu_X5JI جناب سنجیو صراف کا انٹرویو، اکتوبر 2013ء

 جشن ریختہ اور دیگر تقریبات 
جشن ریختہ ایک سالانہ جشن ہے جسے اردو زبان و ادب اور فن و ثقافت کے فروغ کے لیے ریختہ فاؤنڈیشن منعقد کرتا ہے۔ یہ سہ روزہ جشن بھارت کے دار الحکومت نئی دہلی میں منایا جاتا ہے۔ اس میں متعدد فنکار اپنے فن پارے پیش کرتے ہیں۔ فن کے یہ نمونے ہر شعبہ زندگی مثلاﹰ ادب، ڈراما، فلم، موسیقی وغیرہ کی نمائندگی کرتے اور ان تمام شعبوں میں اردو کی موجودگی اور اس کی جمالیات ثابت کرتے ہیں۔http://indianexpress.com/article/lifestyle/art-and-culture/jashn-e-rekhta-delhi-for-the-love-of-urdu/. دی انڈین ایکسپریس، 12 فروری، 2016ء

اس کے علاوہ ریختہ فاؤنڈیشن ہر سال دیگر متعدد تقریبات کا انعقاد بھی کرتا ہے۔ ان میں ریختہ اسٹوڈیو کی تقریبات مثلاﹰ شام سحر، مزاحیہ مشاعرہ اور نوجوان شاعروں سے ملاقات قابل ذکر ہیں۔ مزید ریختہ فاؤنڈیشن نے "رنگ ریختہ" کے نام سے ایک نیا پروگرام شروع کیا ہے جس کے تحت بھارت کے مختلف شہروں میں موجود فنون لطیفہ کے شائقین کو یکجا کرنے کی کوشش کی جاتی ہے۔

 اردو ادب کا تحفظ 
ریختہ فاؤنڈیشن نے اپنی ویب گاہ پر اردو کتابوں کا ایک علاحدہ شعبہ بنایا ہے جس میں فی الحال بیس ہزار سے زائد نادر و نایاب اردو کتابیں اور مختلف موضوعات پر نئی کتابیں، رسائل و مجلات موجود ہیں۔ نیز ادارے کے ذاتی کتب خانے میں مختلف افراد، کتب خانوں اور اشاعت خانوں کی عطا کردہ ہزاروں کتب کا بہترین انتخاب بھی موجود ہے۔

 مزید دیکھیے 
 جشن ریختہ

 حوالہ جات 

 بیرونی روابط 
 ریختہ فاؤنڈیشن کی دفتری ویب گاہ

زمرہ:بھارت کی انٹرنیٹ کمپنیاں